**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**ÚSTAVNÝ zákon**

z ... 2013,

**ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov**

Národná rada Slovenskej republiky sa uzniesla na tomto ústavnom zákone:

**Čl. I**

Ústava Slovenskej republiky č. 460/1992 Zb. v znení ústavného zákona č. 244/1998 Z. z., ústavného zákona č. 9/1999 Z. z., ústavného zákona č. 90/2001 Z. z, ústavného zákona č. 140/2004 Z. z., ústavného zákona č. 323/2004 Z. z., ústavného zákona č. 463/2005 Z. z., ústavného zákona č. 92/2006 Z. z., ústavného zákona č. 210/2006 Z. z., ústavného zákona č. 100/2010 Z. z., ústavného zákona č. 356/2011 Z. z. a ústavného zákona č. 232/2012 Z. z. sa mení a dopĺňa takto:

Čl. 61 znie:

„**Čl. 61**

Na čele najvyššieho kontrolného úradu je predseda. Predsedu najvyššieho kontrolného úradu volí a odvoláva Národná rada Slovenskej republiky.

Predsedu najvyššieho kontrolného úradu zastupuje podpredseda najvyššieho kontrolného úradu, ktorého na návrh predsedu najvyššieho kontrolného úradu volí a odvoláva Výbor Národnej rady Slovenskej republiky pre financie a rozpočet.

Za predsedu najvyššieho kontrolného úradu môže byť zvolený každý občan Slovenskej republiky, ktorý je voliteľný do Národnej rady Slovenskej republiky, má vysokoškolské právnické vzdelanie alebo vysokoškolské ekonomické vzdelanie, najmenej 15 rokov odbornej praxe a z toho najmenej 5 rokov praxe v riadiacej funkcii.

Za podpredsedu najvyššieho kontrolného úradu môže byť zvolený každý občan Slovenskej republiky, ktorý je voliteľný do Národnej rady Slovenskej republiky, má vysokoškolské právnické vzdelanie alebo vysokoškolské ekonomické vzdelanie, najmenej 10 rokov odbornej praxe a z toho najmenej 3 roky praxe v riadiacej funkcii.

Tá istá osoba nemôže byť opakovane zvolená za predsedu alebo podpredsedu najvyššieho kontrolného úradu.

Funkcie predsedu a podpredsedu najvyššieho kontrolného úradu sú nezlučiteľné s výkonom funkcie v inom orgáne verejnej moci, s pracovným pomerom alebo s obdobným pracovným vzťahom, s podnikateľskou činnosťou, s členstvom v riadiacom alebo kontrolnom orgáne právnickej osoby, ktorá vykonáva podnikateľskú činnosť, ani s inou hospodárskou alebo zárobkovou činnosťou okrem správy vlastného majetku, vedeckej, pedagogickej, literárnej alebo umeleckej činnosti.“.

V čl. 63 sa za slovo „členenie“ vkladá čiarka a slová: „podrobnosti o voľbách predsedu a podpredsedu najvyššieho kontrolného úradu“.

V čl. 89 ods. 2 písm. c) sa na konci vypúšťa čiarka a pripájajú sa tieto slová „a sľub predsedu a podpredsedu najvyššieho kontrolného úradu,“.

**Čl. II**

Tento ústavný zákon nadobúda účinnosť 1. novembra 2013.